
Egy XX. századi lóportré restaurálása

A XIX. században a XX. századra átnyúlóan az európai polgári kultúrában is elterjedt a lovaglás, s ezáltal a képzőművészetben is többféle lóábrázolás-típussal találkozhatunk ebben a periódusban. E. Zwingers lóportréja egy különleges alkotás, hiszen túlidealizált, túl expresszív formában jeleníti meg ezt a nemes állatot, szemben az akkori kor látásmódjával.
A festmény restaurálására 2011-ben került sor a Liége-i (Belgium) École des Artes Saint-Luc egyetem műhelyében. Az olajfestmény hordozója sűrű szövésű vászon. Átvételekor több helyen festékpergés, kagylózódás illetve szakadások voltak megfigyelhetőek a felületén.
A különböző természettudományos illetve állagfelmérő vizsgálatok után a megfelelő beavatkozások történtek, pl. megerősítések, felületi szilárdítás, tisztítás, dublírozás, majd végül az esztétikai helyreállítás, lakkozás, retusálás. Ezáltal a festmény visszanyerhette eredeti formáját.



